Սրտի գործիքային քննության ժամանակակից միակցության մեջ մտնում են և շատ ուրիշ մեթոդներ: Չնայած ռենտգենյան ճառագայթները վաղուց են կիրառվում բժշկության մեջ, միայն վերջին ժամանակներն է, որ լայնացել է նրանց կիրառման դաշտը շնորհիվ նորագույն մեթոդների, ինչպես, օրինակ, էլեկտրոկիմոգրաֆիայի, երբ ֆոտոէլեմենտի օգնությամբ անմիջապես ռենտգենյան էկրանից գրանցվում է սրտի առանձին մասերի աշխատանքը, կամ անգիոկարդիոգրաֆիայի, երբ սրտի մեջ ներարկվում է կոնտրաստային նյութ և իրար արագ հաջորդող ռենտգենյան նկարների կամ կինոգործիքի օգնությամբ գրանցվում է նրա շարժումը: Ներկայումս հնարավոր է անմիջականորեն ուսումնասիրել սրտի առանձին խոռոչների հեմոդինամիկան, ֆունկցիոնալ և բիոքիմիական ցուցանիշները` շնորհիվ սրտի կաթետերիզացիայի, երբ ռենտգենյան ճառագայթների հսկողության տակ ծայրանդամների անոթների լուսանցքով դեպի սիրտն է ուղղվում հատուկ կաթետերը: Բացի այդ, օգտագործվում է ռադիոիզոտոպային նշման մեթոդը ուսումնասիրելու սրտի սեփական` պսակաձև շրջանառությունը, սրտի խոռոչներում արյան հոսքը և շատ այլ ցուցանիշներ: